REGOLAMENT TAL-KUMMISSJONI (UE) Nru 32/2010
tal-14 ta’ Jannar 2010
li jdaħħal denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Jihočeská Zlatá Niva (IĠP)]
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 510/2006 tal-20 ta' Marzu 2006 dwar il-protezzjoni tal-indikazzjonijiet ġeografiċi u d-denominazzjoni tal-oriġini ta' prodotti agrikoli u oġġetti tal-ikel [traduzzjoni mhux uffiċjali] (1), b'mod partikolari t-tielet u r-raba’ sottoparagrafi tal-Artikolu 7(5), tiegħu,
Billi:
(1)
Skont l-Artikolu 6(2) u f’konformità mal-Artikolu 17(2) tar-Regolament (KE) Nru 510/2006, l-applikazzjoni tar-Repubblika Ċeka għar-reġistrazzjoni tad-denominazzjoni “Jihočeská Zlatá Niva” ġiet ippubblikata f’Il-Ġurnal Uffiċjali tal-Unjoni Ewropea (2).
(2)
Is-Slovakkja ressqet oġġezzjoni kontra r-reġistrazzjoni skont l-Artikolu 7(1) tar-Regolament (KE) Nru 510/2006. L-oġġezzjoni tqieset eliġibbli skont il-punti (b) u (c) tal-ewwel sottoparagrafu tal-Artikolu 7(3) ta' dak ir-Regolament.
(3)
Is-Slovakkja indikat fl-oġġezzjoni li r-reġistrazzjoni tad-denominazzjoni involuta tkun f'konflitt mal-Artikolu 3(4) tar-Regolament (KE) Nru 510/2006 u tipperikola l-eżistenza ta' trademarks irreġistrati fit-territorju tas-Slovakkja.
(4)
Bl-ittra tal-24 ta’ Ġunju 2008, il-Kummissjoni talbet lill-Istati Membri konċernati jilħqu qbil bejniethom skont il-proċeduri interni tagħhom.
(5)
Peress li l-ebda qbil ma ntlaħaq bejn is-Slovakkja u r-Repubblika Ċeka fiż-żmien stipulat, il-Kummissjoni jkollha tadotta deċiżjoni skont il-proċedura spjegata fl-Artikolu 15(2) tar-Regolament (KE) Nru 510/2006.
(6)
Fid-dawl tal-informazzjoni pprovduta mis-Slovakkja, il-Kummissjoni ma tistax tikkonkludi li r-reġistrazzjoni tad-denominazzjoni “Jihočeská Zlatá Niva” tkun f'konflitt mal-Artikolu 3(4) tar-Regolament (KE) Nru 510/2006. Filwaqt li l-oġġezzjonatur seta' wera evidenza li d-denominazzjoni “Jihočeská Zlatá Niva” tista' tkun assoċjata mad-denominazzjoni “Niva”, ma ngħatat l-ebda evidenza tal-livell ta' distinzjoni li t-trademark kisbet minħabba r-reputazzjoni, il-fama u t-tul ta' żmien li ilha tintuża. Għalhekk, abbażi tal-informazzjoni disponibbli, ma ntweriex li r-reġistrazzjoni ta' “Jihočeská Zlatá Niva” tista' tqarraq bil-konsumaturi dwar il-vera identità tal-prodott.
(7)
Ma tressqet l-ebda evidenza li tippermetti lill-Kummissjoni tikkonkludi li meta tqis l-użu ġust u tradizzjonali u l-probabbiltà attwali ta' konfużjoni, ir-reġistrazzjoni tal-isem “Jihočeská Zlatá Niva” bħala indikazzjoni ġeografika protetta tkun tmur kontra d-dispożizzjonijiet stipulati fl-Artikolu 7. Skont l-evidenza ppreżentata lill-Kummissjoni, it-terminu “Niva” kien użat b'mod ġeneriku għal tip ta' ġobon, fir-Repubblika Ċeka u r-Repubblika Slovakka sa minn deċennji ilu. Madankollu, ir-reġistrazzjoni ta' dan l-isem bħala indikazzjoni ġeografika protetta ma tkunx teħtieġ il-kanċellazzjoni jew l-invalidazzjoni tat-trademarks, peress li kienet saret applikazzjoni għalihom qabel id-data tat-tressiq tal-applikazzjoni ta' reġistrazzjoni lill-Kummissjoni, u lanqas ma għandha ttellef milli jkomplu jintużaw. Barra minn dan, skont l-informazzjoni disponibbli għall-Kummissjoni, id-dritt esklussiv tal-proprjetarju ta' dawn it-trademarks ma jintitolaħx milli jwaqqaf lil xi parti terza milli tuża indikazzjoni dwar l-oriġini ġeografika skont l-Artikolu 6 tad-Direttiva 2008/95/KE tal-Parlament Ewropew u tal-Kunsill tat-22 ta’ Ottubru 2008 biex jiġu approssimati l-liġijiet tal-Istati Membri dwar it-trade marks (3).
(8)
Fil-dawl ta' dan kollu, l-isem “Jihočeská Zlatá Niva” għandu jiddaħħal fir-“reġistru tad-denominazzjonijiet protetti tal-oriġini u tal-indikazzjonijiet ġeografiċi protetti”.
(9)
Il-miżuri pprovduti f'dan ir-Regolament huma skont l-opinjoni tal-Kumitat Permanenti għall-Indikazzjonijiet Ġeografiċi Protetti u d-Denominazzjonijiet Protetti tal-Oriġini,
ADOTTAT DAN IR-REGOLAMENT:
Artikolu 1
Id-denominazzjoni msemmija fl-Anness ta' dan ir-Regolament għandha tiġi rreġistrata.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, l-14 ta’ Jannar 2010.